РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/119-15

11. март 2015. године

Б е о г р а д

ЗАПИСНИК

20. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 10. МАРТА 2015. ГОДИНЕ

Седница је почела у 16,00 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Нинослав Гирић, проф. др Милан Кнежевић, проф. др Милета Поскурица, др Александар Радојевић, мр др Љубица Мрдаковић Тодоровић, др Весна Ракоњац, др сц. др Дарко Лакетић, др Милан Латковић, проф. др Душан Милисављевић, Милена Ћорилић и др Љиљана Косорић.

Седници Одбора је присуствовао заменик одсутног члана Одбора: др Драгана Баришић (др Предраг Мијатовић).

Седници нису присуствовали чланови Одбора: др Бранислав Блажић, др Радослав Јовић, Елвира Ковач, Невена Стојановић, као ни њихови заменици.

Поред чланова Одбора седници су присуствовали народни посланици: др Љиљана Бероња и др Александар Перановић.

На предлог председнице Одбора, једногласно, усвојен је следећи:

Д н е в н и р е д

1. Договор у вези са спровођењем закључка са 19. седнице Одборa;
2. Разно.

Пре преласка разматрања по утврђеном дневном реду, усвојен је, без примедаба, Записник 19. седнице Oдбора, која је одржана 25. фебруара 2015. године.

Прва тачка дневног реда – **Договор у вези са спровођењем закључка са 19. седнице Одборa**

Председник Одбора, проф. др Славица Ђукић Дејановић, обавестила је присутне да је седницу сазвала у краћем року због потребе да се Одбор договори о спровођењу закључка са претходне седнице и његове обавезе да прати ситуацију у вези са вакцинисањем, о чему је и Министарство здравља обавештено.

Подсетила је на закључак са претходне седнице Одбора, да вакцинација захтева свеобухватан приступ државе и друштва, укључујући и законско уређење ове материје у смислу усклађивања члана 25. Закона о заштити становништва од заразних болести и члана 15. Закона о правима пацијената.

Наиме, Одбор је констатовао да су се појавили проблеми у примени наведених одредаба закона, због којих иницира њихову измену односно усаглашавање.

С тим у вези, председница Одбора је сугерисала да се Министарству здрваља предложи следеће:

-ради усаглашавања са чланом 15. Закона о правима пацијената, члан 25. Закона о заштити становништва од заразних болести, треба допунити новим ставом који гласи: „За спровођење обавезне вакцинације из става 2. овог члана није потребан писмени пристанак пацијента односно законског заступника детета“;

-ради прецизирања изузећа од обавезне вакцинацијe у члану 25. овог закона, став 10. мења се и гласи: „ Имунизацију из става 1. овог члана врши доктор медицине, који по извршеном прегледу сваког лица које треба имунизовати, може да утврди привремену, односно да предложи Стручном тиму трајну контраиндикацију за вакцинацију.“;

-после става 10. додаје се нови став 11. који гласи: „Прописану евиденцију о извршеним имунизацијама води доктор медицине који врши имунизацију, у складу са законом“.

-Досадашњи ст.11, 12. и 13. постају ст. 12, 13. и 14.“;

-у објашњењу појединих израза, у делу Основне одредбе Закона, требало би дефинисати појам ''имунизације'', како би се појаснило да је имунизација превентивна, а не дијагностичка и терапијска медицинска мера, а имајући у виду члан 16. став 2. Закона о правима пацијената.

Став Одбора је да Влада, сагласно чл. 123. и 124. Устава Републике Србије, предложи Народној скупштини одговарајуће измене односно допуне Закона о заштити становништва од заразних болести.

 Председница Одбора је објаснила да суштински колизија ова два закона не постоји, јер се стриктним тумачењем члана 16. став 2. Закона о правима пацијената, вакцинација не може третирати као остале инвазивне дијагностичке и терапијске медицинске мере за које је неопходан пристанак пацијента, с обзиром да је вакцинација превентивна медицинска мера.

Мр др Љубица Мрдаковић Тодоровић, подржала је изнете сугестије у циљу усаглашавања прописа и отклањања недоумица у њиховој примени, посебно одредби које се тичу права на пристанак пацијента када се над њим предузима медицинска мера, те је указала да се медицинска мера противно вољи пацијента, односно законског заступника детета, односно пацијента лишеног пословне способности, може предузети само у изузетним случајевима, који су утврђени законом и који су у складу са лекарском етиком, као и да би се предложеним прецизирањем појма имунизације, као превентивне медицинске мере отклониле нејасноће у примени закона.

 Затим је председница Славица Ђукић Дејановић упозорила на информацију да је Секција за традиционалну медицину Српског лекарског друштва акредитовала стручни састанак др Слађане Велков на тему: “ Можемо ли бити здрави без вакцина и лекова?“, заказан за 30. март 2015. године у сали овог друштва у Београду, те да се ради се о предавању које је по свом садржају немедицинско јер промовише антивакциналну идеју. Сматра да овим поводом Одбор треба да заузме став и да од Српског лекарског друштва и Министарства здравља затражи преиспитивање поступка акредитације програма којим антивакцинални лоби покушава да наметне своје ставове.

 Проф. др Душан Милисављевић подржао је изнете предлоге за усаглашавање прописа. Такође, сложио се са ставом да Одбор треба да реагује поводом одобравања континуиране медицинске едукације која има за циљ да омаловажи и наруши значај стручног мишљења о теми имунизације. Упозорио је на праксу појединих чланова антивакциналне групе да туже педијатре и епидемиологе, те је инсистирао да држава реагује и заштити стручне људе који савесно раде свој посао. Сматра да одобрење за одржавање скупа, особи која предњачи у изношењу неистина у храму српске медицине, недопустива брука за струку и медицину. Изнео је и да је због његовог критичког става на рад ове групе, поменута докторка најавила кривичну пријаву и против њега. Тражио је заштиту за себе и своје колеге и позвао одговорне у држави да се озбиљно баве овом групом која годинама сеје страх против имунизације.

 Др Дарко Лакетић је указао да лекари морају имати јединствен став и отклон од антивакциналног лобија, јер је јасно шта то значи за нашу децу и популацију, те је подсетио на проблеме страних земаља са азилантима који нису вакцинисани уз напомену да је наша земља транзитна и да то изискује још већи опрез.

 Др Милан Кнежевић je уз подршку предлога за усаглашавање закона који је изнела председница Одбора, био мишљења да поменуту акредитацију треба преиспитати с обзиром да је Здравственом савету Србије истекао мандат.

 Др Нинослав Гирић је подржао закључк и предлог Одбора за решавање недоумица у тумачењу и примени одредаба закона које се односе на имунизацију, а затим је изнео сумњу у кредибилитет поменуте акредитације имајући у виду да је Здравственом савету Србије истекао мандат и да је председник Лекарске коморе Србије, проф. др Делић поднео оставку.

 На крају разматрања ове тачке дневног реда, Одбор је једногласно усвојио став да Влада сагласно чл. 123. и 124. Устава Републике Србије, предложи Народној скупштини одговарајуће измене и допуне Закона о заштити становништва од заразних болести, у циљу несметаног спровођења и примене прописа у области заразних болести и права пацијената.

 Такође, једногласно је подржан предлог председнице Одбора проф. др Славице Ђукић Дејановић да Одбор упути саопштење у којем износи јасан став против антивакциналног лобија и тражи преиспитивање поступка акредитације програма ове групe грађана.

Друга тачка дневног реда – **Разно**

Поводом ове тачке дневног реда није било предлога ни дискусије.

Седница је завршена у 16,40 часова.

 СЕКРЕТАР ПРЕДСЕДНИК

 Божана Војиновић Проф. др Славица Ђукић Дејановић